**Arkhilokheion** (m.kreik. Ἀρχιλοχεῖον) oli antiikin aikainen runoilija Arkhilokhokselle omistettu heroon Paroksen kaupungin lähellä samannimisellä saarella (nyk. Páros) Kreikassa.

Historia
--------

Arkhilokheion rakennettiin alun perin arkaaisella kaudella noin vuonna 525–500 eaa. ja se uusittiin klassisella kaudella noin vuonna 350 eaa. Se kunnioitti paitsi Parokselta kotoisin ollutta runoilija Arkhilokhosta myös Apollonia, muusia ja muita jumalia, ja siellä suoritettiin näille uhreja. Sitä on myös ehdotettu eräänlaiseksi museioniksi, oppineisuuden paikaksi, jossa olisi järjestetty luentoja, lukutilaisuuksia ja runokilpailuja. Siellä saattoi olla myös Arkhilokhoksen kirjoitusten kokoelma sekä muuta kirjakokoelmaa. Heroonin toiminnasta vastasi mahdollisesti oma kulttiyhdistys.

200-luvulle eaa. ajoittuvan niin kutsutun Mnesiepes-piirtokirjoituksen mukaan heroonin rakennutti paikallinen Mnesiepes, joka toimi paikallisyhteisön edustajana ja hyväksytti hankkeensa Delfoin oraakkelilla.

Hauta-ateriaa esittävä reliefi Arkhilokheionista, n. 500 eaa. Pároksen arkeologinen museo.
Härän kimppuun käyvää leijonaa esittävä reliefi Arkhilokheionista, n. 500 eaa. Pároksen arkeologinen museo.

Rakennus ja löydökset
---------------------

Arkhilokheion sijaitsi varsinaisen Paroksen kaupungin ulkopuolella, todennäköisesti itäpuolella. Rakennus oli ulkoilmapyhäkkö ja edusti joonialaista tyyliä. Sen on ehdotettu olleen osa kaupungin gymnasionia, tai itsekin eräänlainen gymnasion tai museion.

Heroonista on löydetty erinäisiä rakenneosia, kuten joonialainen kapiteeli, friisiä reliefeineen sekä orthostaatteja, eri puolilta nykyisen Paroikián kaupungin aluetta, mutta sen sijaintipaikkaa ei tunneta. Nykyisin sen oletetaan usein sijainneen nykyisen Élitaksen suunnassa. Herooniin liittyviä löytöjä on tehty muun muassa Treis Ekklisiés ("Kolme kirkkoa") -nimellä tunnetulta kolmilaivaisen basilikakirkon rauniopaikalta Paroikián itäpuolelta sekä Élitas-joen itärannalta.

Löytöihin lukeutuvat friisireliefit esittävät Arkhilokhoksen hauta-ateriaa sekä härän kimppuun hyökkäävää leijonaa. Rakennuksen osista on löydetty kaksi merkittävää piirtokirjoitusta: niin kutsuttu Paroslainen kronikka sekä laaja Arkhilokhoksen elämäkerran ja runosäkeitä sisältävä kirjoitus. Paroslainen kronikka oli mahdollisesti koottu Arkhilokheionia varten ja esillä sen seinällä. Tämän on arveltu selittävän sen, että kronikassa esiintyy paljon runoilijoiden nimiä.

Arkhilokheionista tehdyt löydöt ovat Pároksen arkeologisessa museossa Paroikián kaupungissa lukuun ottamatta yhtä Paroslaisen kronikan osaa, joka on Ashmolean Museumissa Oxfordissa.

Lähteet
-------

1. 1 2 3 4  Hansen, Mogens Herman & Nielsen, Thomas Heine: "509 Paros", *An Inventory of Archaic and Classical Poleis*. An Investigation Conducted by The Copenhagen Polis Centre for the Danish National Research Foundation. Oxford: Oxford University Press, 2004. ISBN 0-19-814099-1.
2. 1 2 3  Stillwell, Richard & MacDonald, William L. & McAllister, Marian Holland (toim.): "PAROS Greece", *The Princeton Encyclopedia of Classical Sites*. Princeton, N. J.: Princeton University Press, 1976. Teoksen verkkoversio.
3. ↑  Archilocheion?, T. *Pleiades*. Viitattu 11.1.2021.
4. 1 2 3 4 5  The Parian Marble Center for Hellenic Studies, Harvard University.  Arkistoitu 9.2.2021. Viitattu 11.1.2021.
5. 1 2  Rivoli, Matteo: The Inscription of Mnesiepes from the Archilocheion of Paros *Edizioni Ca'Foscari*. Viitattu 11.1.2021.
6. ↑  Graham, A. J.: *Collected Papers on Greek Colonization*, s. 203. Mnemosyne, Supplements. Brill, 2017. ISBN 9789004351066. Teoksen verkkoversio.
7. ↑  Arkeologisen kohteen sijainti: 37°05′18″N, 25°09′58″E

Aiheesta muualla
----------------

* Kuvia tai muita tiedostoja aiheesta **Arkhilokheion** Wikimedia Commonsissa